Twee in hof wat SAID glo uit miljoene bedriegSuzan Raphela en Sibusiso Mhlongo tydens hul hofverskyning (Foto: NVG) Twee sakemense het Donderdag in die gespesialiseerde handelsmisdaadhof in Pretoria verskyn nadat hulle glo die Suid-Afrikaanse Inkomstediens (SAID) uit miljoene bedrieg het nadat hulle ’n tender vir persoonlike beskermende toerusting ontvang het. Suzan Pheladi Raphela (32), direkteur van PSR Solutions, en Sibusiso Sanele Mhlongo (29), direkteur van SA Business Accountant and Associates, staan tereg op ŉ aanklag van nie-registrasie van BTW, vier aanklagte van bedrog wat verband hou met meer as R10 miljoen se belastingontduiking en ses aanklagte rakende die nie-indiening van belastingopgawes. Raphela en Mhlongo en hul maatskappye het na bewering die SAID bedrieg nadat PSR Solutions op 3 April 2020 ’n tender vir persoonlike beskermende toerusting ten bedrae van R45 miljoen van die Suid-Afrikaanse Polisiediens (SAPD) ontvang het. Lumka Mahanjana, woordvoerder van die Nasionale Vervolgingsgesag (NVG), het gesê daar word beweer dat PSR Solutions nie as ŉ BTW-ondernemer geregistreer was toe dit die tender ontvang het nie. “Toe die maatskappy egter in Junie 2020 as ’n BTW-ondernemer geregistreer het, het hy versuim om die R45 miljoen betaling wat van die SAPD ontvang is bekend te maak.” Die BTW-bedrag op die R45 miljoen is glo eers verklaar nadat die SAID die maatskappy in kennis gestel het van ŉ oudit wat uitgevoer word. “Hulle het glo op bedrieglike wyse R4,4 miljoen geëis met die hulp van SA Business Accountant and Associates, ŉ maatskappy wat belastingopgawes namens PSR Solutions voltooi het, sonder geldige stawende dokumente.” Die saak is tot 2 Augustus uitgestel.